ઘાટકોપર (વેસ્ટ)ના જગડુશાનગરમાં રહેતાં ૬૪ વર્ષનાં સરોજ દિલીપ શાહની દીક્ષા લેવાની ભાવના ૪૫ વર્ષે પરિપૂર્ણ થશે. ગઈ કાલે ઘાટકોપર (વેસ્ટ)ની સંઘાણી એસ્ટેટના ચિંતામણિ પાશ્વર્નાથ જૈન દેરાસરના ઉપાશ્રયમાં તેમણે બેઠું વરસીદાન કરીને સંયમમાર્ગના પ્રથમ ચરણમાં પ્રસ્થાન કર્યું હતું. તેમની દીક્ષા અમદાવાદમાં પાલડીમાં આવેલી પંકજ સોસાયટીમાં ભુવનભાનુસૂરીશ્વરજી સમુદાયના આચાર્ય જયઘોષસૂરીશ્વરજી મહારાજસાહેબની નિશ્રામાં ગુરુવારે યોજાશે. સોળ વર્ષ પહેલાં સરોજબહેનના નાના પુત્ર સચિન (મુનિ શ્રી સુભાષિતવિજયજી મહારાજસાહેબ) અને પુત્રી પૂર્વી (સાધ્વીશ્રી પ્રતિજ્ઞાનિધિ મહારાજસાહેબ)એ દીક્ષા લીધી હતી.